b'\n_START_ARTICLE_\n\xc5\xa0tefan Ko\xc4\x8devar\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tefan Ko\xc4\x8devar je leta 1829 v Gradcu kon\xc4\x8dal \xc5\xa1tudij modroslovja ter leta 1835 na Dunaju doktoriral iz medicine. Kot zdravnik je najprej slu\xc5\xbeboval v Celju, nato od leta 1836 do 1851 v Pod\xc4\x8detrtku in do upokojitve 1881 ponovno v Celju.\n_START_SECTION_\nDelo\n_START_PARAGRAPH_\nKo\xc4\x8devar je narodnonapredno za\xc4\x8del delovati \xc5\xbee med \xc5\xa1tudijem v Gradcu ter tudi po odhodu na Dunaj vzdr\xc5\xbeeval stike z generacijo zavednih \xc5\xa1tajerskih \xc5\xa1tudentov na gra\xc5\xa1ki univerzi. Skupaj s S. Vrazom se je navdu\xc5\xa1il za ilirizem in bil njegov najzvestej\xc5\xa1i sodelavec na \xc5\xa0tajerskem. V tridesetih in \xc5\xa1tiridesetih letih 19. stoletja je v tesnem sodelovanju z Vrazom zbiral ljudske pesmi, ga finan\xc4\x8dno podpiral in od leta 1843 do 1848 pripravljal izdajo slovarja ilirskega jezika._NEWLINE_V revolucionarnem letu 1848 si je Ko\xc4\x8devar prizadeval za tesnej\xc5\xa1o povezanost Slovencev in Hrvatov, zato ga je gra\xc5\xa1ka Slovenija izbrala za zastopnika na 1. zasedanju novega hrva\xc5\xa1kega sabora, ki je bil 5. junija 1848 v Zagrebu; tu je sku\xc5\xa1al pridobiti Hrvate za ideje \xc5\xa1tajerskih Slovencev._NEWLINE_Ko\xc4\x8devar je bil \xc4\x8dlan celjskega ob\xc4\x8dinskega odbora, vendar je iz njega zaradi poskusov nem\xc5\xa1ke ve\xc4\x8dine, da bi izrinila slovenske dijake iz celjske glavne \xc5\xa1ole, leta 1865 izstopil. Skupaj z J. Vo\xc5\xa1njakom je posku\xc5\xa1al ustanoviti dru\xc5\xa1tvo slovenskih zdravnikov na \xc5\xa0tajerskem. Napisal je poljudnoznanstveni spis Slovenska mati (1882) o pravilnem ravnanju z nose\xc4\x8dimi \xc5\xbeenami in porodnicami.'